Zásahy hliadok MsP v 47. týždni 
	V týždni od 22. novembra do 28. novembra 2010 preverovali hliadky mestskej polície v hlavnom meste 2167 udalostí. Medzi nimi bolo aj 228 takých, ktoré po overení hliadkami priamo na mieste sa ukázali ako neopodstatnené.
	K opodstatneným priestupkom však patrili priestupky motoristov voči pravidlám bezpečnosti a plynulosti v cestnej premávke a takýchto priestupkov zistili a riešili hliadky mestskej polície počas týždňa 1555. Na miestach vyhradených pre zdravotne postihnutých občanov svoje vozidlá bez oprávnenia parkovať na nich odstavili traja motoristi.
	V oblasti porušení pravidiel verejného poriadku riešili mestskí policajti 18 priestupkov a majitelia psov nerešpektovaním príslušných všeobecne záväzných nariadení, prípadne zákona, ktorým sa upravujú niektoré podmienky držania psov tento porušili 31 krát.
	Značná časť porušení všeobecne záväzných nariadení súvisela s čistotou a poriadkom – 80 zistení, ale aj konzumáciou alkoholických nápojov na verejných priestranstvách - tieto si napriek zákazom doprialo 38 konzumentov. Pravidlá ambulantného predaja a trhového poriadku nerešpektovalo 10 predajcov.
	Nedodržanie stanovených prevádzkových hodín bolo zistené hliadkami MsP v troch prípadoch. Z trávnatých plôch si miesto zaparkovania pre svoje motorové vozidlo urobilo 34 vodičov. Prípady obťažovania okoloidúcich sa vyskytli 17 krát.
	Na príslušné úrady jednotlivé OS MsP nahlásili 5 starých vozidiel. V jednom prípade dali o sebe vedieť aj používatelia zábavnej pyrotechniky a fajčiari nerešpektovaním niektorých ustanovení zákona na ochranu nefajčiarov tým, že svojho zlozvyku sa nevedia vzdať ani na zastávkach mestskej hromadnej dopravy tento zákon porušili 58 krát.
	Štatistika mestskej polície za sledovaný týždeň ďalej hovorí, že najviac priestupkov zistili a riešili jednotlivé hliadky na Trenčianskej ulici a to 47. Blokovacie zariadenie si na svojich vozidlách našlo 718 motoristov a 178 vodičov si po odtiahnuté vozidlá muselo zájsť do areálov príslušných odťahovacích služieb.